РЕГЛАМЕНТ (ЕО) № 519/2007 НА СЪВЕТА
от 7 май 2007 година
за изменение на Регламент (ЕО) № 527/2003 относно разрешаване на предлагането и доставката за пряка консумация от човека на някои вина, внос от Аржентина, които може да са били предмет на енологични практики, непредвидени в Регламент (ЕО) № 1493/1999
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Регламент (ЕО) № 1493/1999 на Съвета от 17 май 1999 г. относно общата организация на пазара на вино (1), и по-специално член 45, параграф 2 от него,
като взе предвид предложението на Комисията,
като има предвид, че:
(1)
Чрез дерогация от член 45, параграф 1 от Регламент (ЕО) № 1493/1999, Регламент (ЕО) № 527/2003 (2) разрешава вноса в Общността на произведени в Аржентина вина, подложени на определени енологични практики, непредвидени в разпоредби на Общността, и по-специално прибавянето на ябълчена киселина. Срокът на това разрешение изтече на 31 декември 2006 г.
(2)
Употребата на ябълчената киселина е енологична практика, одобрена от Международната организация по лозата и виното.
(3)
Преговорите между Общността и Меркосур, чийто член е Аржентина, целящи сключването на споразумение относно търговията на вино, са все още в ход. Тези преговори се отнасят най-вече до съответните енологични практики на двете страни, както и до защитата на географските означения.
(4)
В очакване на влизането в сила на споразумението между Общността и Меркосур относно търговията с вино, взаимно признаващо енологичните практики на двете страни и по този начин улесняващо вноса в Общността на вино с произход от Аржентина, към което може да е била прибавена ябълчена киселина, е подходящо да се продължи разрешението за споменатата обработка на аржентинските вина до посоченото влизане в сила, но до не по-късно от 31 декември 2008 г.
(5)
Поради това Регламент (ЕО) № 527/2003 следва съответно да бъде изменен,
ПРИЕ НАСТОЯЩИЯ РЕГЛАМЕНТ:
Член 1
В член 1, параграф 1, втора алинея от Регламент (ЕО) № 527/2003 датата „31 декември 2006 г.“ се заменя с датата „31 декември 2008 г.“.
Член 2
Настоящият регламент влиза в сила в деня на публикуването му в Официален вестник на Европейския съюз.
Прилага се от 1 януари 2007 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 май 2007 година.